CELEX: 32019R0801
Language: et
Date: 2019-05-17 00:00:00
Title: Komisjoni määrus (EL) 2019/801, 17. mai 2019, millega muudetakse Euroopa Parlamendi ja nõukogu määruse (EÜ) nr 1333/2008 II lisa seoses rasvhapete mono- ja diglütseriidide (E 471) kasutamisega teatavate värskete puuviljade pinnal (EMPs kohaldatav tekst)

20.5.2019   
               
               
                  ET
               
               
                  Euroopa Liidu Teataja
               
               
                  L 132/18
               
            
         KOMISJONI MÄÄRUS (EL) 2019/801,
         17. mai 2019,
         millega muudetakse Euroopa Parlamendi ja nõukogu määruse (EÜ) nr 1333/2008 II lisa seoses rasvhapete mono- ja diglütseriidide (E 471) kasutamisega teatavate värskete puuviljade pinnal
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1333/2008 toidu lisaainete kohta, (1) eelkõige selle artikli 10 lõiget 3,
         ning arvestades järgmist:
         
                     (1)
                  
                  
                     Määruse (EÜ) nr 1333/2008 II lisas on sätestatud liidu loetelu toidus kasutada lubatud lisaainete kohta ja kõnealuste lisaainete kasutamise tingimused.
                  
               
                     (2)
                  
                  
                     Kõnealust loetelu võib komisjoni algatusel või pärast taotluse esitamist ajakohastada Euroopa Parlamendi ja nõukogu määruse (EÜ) nr 1331/2008 (2) artikli 3 lõikes 1 osutatud ühtse menetluse kohaselt.
                  
               
                     (3)
                  
                  
                     Rasvhapete mono- ja diglütseriidid (E 471) on toidu lisaained, mida on lubatud kasutada mitmesugustes toiduainetes vastavalt määruse (EÜ) nr 1333/2008 II lisale.
                  
               
                     (4)
                  
                  
                     17. veebruaril 2017 esitati taotlus lubada rasvhapete mono- ja diglütseriidide (E 471) kasutamist kõigi värskete puu- ja köögiviljade pinnal. Seejärel tehti taotlus vastavalt määruse (EÜ) nr 1331/2008 artiklile 4 liikmesriikidele kättesaadavaks.
                  
               
                     (5)
                  
                  
                     Kui rasvhapete mono- ja diglütseriide (E 471) kasutatakse glaseerainena värskete puu- ja köögiviljade pinna töötlemiseks, moodustavad need õhukese ja inertse läbilaskmatu kihi, mis takistab niiskuskadu ja oksüdeerumist, säilitab toiteväärtust ja pikendab säilivusaega. Taotluse esitaja väitel aitaks kavandatud kasutamine rahuldada suurenenud nõudmist värskete toodete aastaringse kättesaadavuse järele, vähendada toidu raiskamist ja parandada loodusvarade tulemuslikku kasutamist põllumajanduslikus tootmises, vähendades kadusid ja soodustades väiksema süsinikdioksiidi heitega transpordiviiside kasutamist.
                  
               
                     (6)
                  
                  
                     Taotlust arutas toidu lisaainete riiklike ekspertide töörühm. Töörühm märkis, et on olemas tehnoloogiline vajadus eelkõige niisuguste teatavate puuviljade pinna töötlemiseks, mida imporditakse peamiselt troopilise kliimaga riikidest ja mida tuleb pikaajalise vedamise käigus kaitsta. Nende puuviljade koort tavaliselt toiduks ei tarvitata.
                  
               
                     (7)
                  
                  
                     10. novembril 2017 avaldas Euroopa Toiduohutusamet (edaspidi „toiduohutusamet“) teadusliku arvamuse, milles hinnati ümber rasvhapete mono- ja diglütseriidide (E 471) toidu lisaainetena kasutamise ohutus (3). Toiduohutusamet jõudis järeldusele, et puudub vajadus kehtestada konkreetne aktsepteeritav päevadoos ning et teatatud kasutusviisi ja kasutuskoguste korral ei ole toidu lisaained rasvhapete mono- ja diglütseriidid (E 471) ohtlikud. Sellist järeldust kasutatakse väga madala ohutasemega ainete korral ja ainult siis, kui on olemas usaldusväärsed andmed nii kokkupuute kui ka toksilisuse kohta ning tõenäosus, et inimeste tervist võiksid kahjustada kogused, mis ei põhjusta loomadel toitumusliku tasakaalu kõikumisi, on väike (4). Toiduohutusamet soovitas siiski toidu lisaainete rasvhapete mono- ja diglütseriidide (E 471) ELi spetsifikatsioonide mõningast muutmist. Komisjon käsitleb neid soovitusi eraldi, järgides üldist lähenemisviisi, mida kasutatakse niisuguste toiduohutusameti arvamuste korral, milles on kindlaks tehtud mõni probleem (5).
                  
               
                     (8)
                  
                  
                     Peale selle on rasvhapete mono- ja diglütseriidid (E 471) ette nähtud kasutamiseks välispidiseks töötlemiseks ning eeldatavasti ei liigu need puuvilja sisemistesse söödavatesse osadesse. Nende puuviljade töötlemine, mille koort tavaliselt toiduks ei tarvitata, ei mõjuta inimeste tervist. Seepärast on asjakohane lubada rasvhapete mono- ja diglütseriidide (E 471) kasutamist niisuguste teatavate puuviljade pinnal, mida imporditakse peamiselt troopilise/lähistroopilise kliimaga riikidest ja mille koort tavaliselt toiduks ei tarvitata, nt tsitrusviljad, melonid, ananassid, banaanid, papaiad, mangod, avokaadod ja granaatõunad.
                  
               
                     (9)
                  
                  
                     Vastavalt määruse (EÜ) nr 1331/2008 artikli 3 lõikele 2 peab komisjon määruse (EÜ) nr 1333/2008 II lisas sätestatud toidu lisaainete Euroopa Liidu loetelu ajakohastamiseks küsima toiduohutusameti arvamust, välja arvatud juhul, kui kõnealune ajakohastamine tõenäoliselt ei mõjuta inimeste tervist. Kuna rasvhapete mono- ja diglütseriidide (E 471) kasutamise lubamine tsitrusviljade, melonite, ananasside, banaanide, papaiade, mangode, avokaadode ja granaatõunte pinnal kujutab endast loetelu sellist ajakohastamist, mis ei mõjuta inimeste tervist, puudub vajadus küsida toiduohutusameti arvamust.
                  
               
                     (10)
                  
                  
                     Seetõttu tuleks määruse (EÜ) nr 1333/2008 II lisa vastavalt muuta.
                  
               
                     (11)
                  
                  
                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määruse (EÜ) nr 1333/2008 II lisa muudetakse vastavalt käesoleva määruse lisale.
         
         
            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 17. mai 2019
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  ELT L 354, 31.12.2008, lk 16.
         
            (2)  Euroopa Parlamendi ja nõukogu 16. detsembri 2008. aasta määrus (EÜ) nr 1331/2008, millega kehtestatakse toidu lisaainete, toiduensüümide ning toidu lõhna- ja maitseainete lubade andmise ühtne menetlus (ELT L 354, 31.12.2008, lk 1).
         
            (3)  EFSA Journal 2017; 15(11): 5045.
         
            (4)  EFSA Journal 2014; 12(6): 3697, „Statement on a conceptual framework for the risk assessment of certain food additives re-evaluated under Commission Regulation (EU) No 257/2010“.
         
            (5)  https://ec.europa.eu/food/sites/food/files/safety/docs/fs-improv-approach.pdf
      
      
         
            LISA
            Määruse (EÜ) nr 1333/2008 II lisa E osas lisatakse toidugrupis 04.1.1 „Värsked terved marjad, puu- ja köögiviljad“ E 464 käsitleva kande järele järgmine kanne:
            
               
                            
                        
                        
                           „E 471
                        
                        
                           Rasvhapete mono- ja diglütseriidid
                        
                        
                           
                              quantum satis
                           
                        
                        
                            
                        
                        
                           Ainult tsitrusviljade, melonite, ananasside, banaanide, papaiade, mangode, avokaadode ja granaatõunte pinnatöötluseks“